b'\n_START_ARTICLE_\nSanasto (j\xc3\xa4rjest\xc3\xb6)\n_START_PARAGRAPH_\nSanasto ry, Sanasto rf on kirjallisuuden tekij\xc3\xa4noikeusj\xc3\xa4rjest\xc3\xb6, joka edustaa yli 9\xc2\xa0500 kirjailijaa ja k\xc3\xa4\xc3\xa4nt\xc3\xa4j\xc3\xa4\xc3\xa4. Sanasto toimii opetus- ja kulttuuriministeri\xc3\xb6n hyv\xc3\xa4ksym\xc3\xa4n\xc3\xa4 sopimuslisenssij\xc3\xa4rjest\xc3\xb6n\xc3\xa4 ja hallinnoi muun muassa lainauskorvauksia. Sanasto my\xc3\xb6nt\xc3\xa4\xc3\xa4 lupia kirjallisuuden k\xc3\xa4ytt\xc3\xb6\xc3\xb6n ja tilitt\xc3\xa4\xc3\xa4 tekij\xc3\xa4noikeuskorvaukset keskitetysti teosten tekij\xc3\xb6ille._NEWLINE_Sanasto edist\xc3\xa4\xc3\xa4, valvoo ja hallinnoi kirjallisuuden tekij\xc3\xb6iden tekij\xc3\xa4noikeuslakiin perustuvia oikeuksia Suomessa ja ulkomailla sek\xc3\xa4 ty\xc3\xb6skentelee kirjailijoiden ja k\xc3\xa4\xc3\xa4nt\xc3\xa4jien oikeuksien kehitt\xc3\xa4miseksi. Sanasto avustaa asiakkaitaan tekij\xc3\xa4noikeusloukkauksissa sek\xc3\xa4 teosten j\xc3\xa4lkik\xc3\xa4ytt\xc3\xb6tilanteissa ja tarjoaa asiakkailleen lainopillista neuvontaa tekij\xc3\xa4noikeuskysymyksiss\xc3\xa4. Lis\xc3\xa4ksi Sanasto pyrkii vaikuttamaan tekij\xc3\xa4noikeuksista k\xc3\xa4yt\xc3\xa4v\xc3\xa4\xc3\xa4n yhteiskunnalliseen keskusteluun sek\xc3\xa4 lains\xc3\xa4\xc3\xa4d\xc3\xa4nt\xc3\xb6\xc3\xb6n tekij\xc3\xb6ille edullisella tavalla._NEWLINE_Sanaston perustivat vuonna 2005 Suomen Kirjailijaliitto ry, Suomen tietokirjailijat ry, Finlands svenska f\xc3\xb6rfattaref\xc3\xb6rening rf ja Suomen k\xc3\xa4\xc3\xa4nt\xc3\xa4jien ja tulkkien liitto ry. Sanaston puheenjohtajina ovat toimineet vuosien 2005\xe2\x80\x932011 aikana Kari Levola, Taavi Soininvaara, Timo Parvela ja Paavo Ahonen. Virpi H\xc3\xa4meen-Anttila toimi j\xc3\xa4rjest\xc3\xb6n puheenjohtajana vuodet 2012\xe2\x80\x932017. Vuoden 2018 alussa Sanaston puheenjohtajana aloitti Heikki Karjalainen. Puheenjohtajan toimikausi on kaksivuotinen. Sanaston toiminnanjohtajana on ty\xc3\xb6skennellyt Anne Salomaa vuodesta 2010 alkaen.\n_START_SECTION_\nSanaston asiakkuus\n_START_PARAGRAPH_\nSanaston asiakkuussopimuksen solmimalla kirjallisuuden tekij\xc3\xa4 tai edesmenneen tekij\xc3\xa4n oikeudenomistaja siirt\xc3\xa4\xc3\xa4 haluamassaan laajuudessa tekij\xc3\xa4noikeuksiensa valvonnan ja hallinnoinnin Sanastolle. Asiakkuussopimuksen voi solmia kuka tahansa tekij\xc3\xa4, jolta on julkaistu Suomessa v\xc3\xa4hint\xc3\xa4\xc3\xa4n yksi kirjallinen teos. Sanaston asiakkuus my\xc3\xb6s helpottaa kirjallisuuden k\xc3\xa4ytt\xc3\xa4jien mahdollisuutta tavoittaa tekij\xc3\xa4 teosten k\xc3\xa4ytt\xc3\xb6lupatiedusteluissa._NEWLINE_Sanasto saa sopimuksen perusteella my\xc3\xb6nt\xc3\xa4\xc3\xa4 lupia teoksen k\xc3\xa4ytt\xc3\xb6\xc3\xb6n tietyiss\xc3\xa4 tilanteissa. Sopimus ei rajoita tekij\xc3\xa4n mahdollisuuksia sopia my\xc3\xb6s itse teostensa k\xc3\xa4ytt\xc3\xa4misest\xc3\xa4. Saadakseen korvausta teostensa k\xc3\xa4yt\xc3\xb6st\xc3\xa4 kirjastoissa, radiossa ja televisiossa, Celian omakirjalainoista ja pakkolisenssin nojalla myydyist\xc3\xa4 oppikirjoista tekij\xc3\xa4n tulee solmia Sanaston asiakkuussopimus.\n_START_SECTION_\nLainauskorvaus\n_START_PARAGRAPH_\nLainauskorvaus on kirjastolainoista kirjailijoille ja k\xc3\xa4\xc3\xa4nt\xc3\xa4jille maksettava tekij\xc3\xa4noikeuskorvaus. Tekij\xc3\xa4lle kuuluva oikeus saada korvausta teostensa lainaamisesta kirjastoista perustuu Euroopan unionin vuokraus- ja lainausdirektiiviin. Lainauskorvauksesta s\xc3\xa4\xc3\xa4det\xc3\xa4\xc3\xa4n tekij\xc3\xa4noikeuslain 19\xc2\xa0\xc2\xa7:n\xc2\xa04\xc2\xa0momentissa . Vuonna 2006 tekij\xc3\xa4noikeuslakiin tehtiin muutos, joka antoi tekij\xc3\xa4lle ja h\xc3\xa4nen tekij\xc3\xa4noikeuslain 41\xc2\xa0\xc2\xa7:n mukaiselle siirronsaajalleen oikeuden saada korvausta teosten lainaamisesta yleisist\xc3\xa4 kirjastoista. Ennen lainmuutosta Suomessa ei maksettu tekij\xc3\xb6ille lainkaan kirjastojen lainam\xc3\xa4\xc3\xa4riin perustuvaa korvausta. Tanskassa lainauskorvauksia on maksettu vuodesta 1946, Ruotsissa vuodesta 1954._NEWLINE_Lainauskorvaukset maksetaan valtion budjetista. Vuonna 2010 lainauskorvausm\xc3\xa4\xc3\xa4r\xc3\xa4raha oli 3,25 miljoonaa euroa. Viisivuotisen Kirja el\xc3\xa4\xc3\xa4 -kampanjan seurauksena lainauskorvausm\xc3\xa4\xc3\xa4r\xc3\xa4raha p\xc3\xa4\xc3\xa4tettiin nostaa pohjoismaiselle tasolle. Vuonna 2017 lainauskorvausm\xc3\xa4\xc3\xa4r\xc3\xa4raha oli 14,2 miljoonaa euroa._NEWLINE_Sanasto jakaa lainauskorvausta kirjailijoille ja k\xc3\xa4\xc3\xa4nt\xc3\xa4jille, Kopiosto kirjallisuuden kuvittajille ja Teosto musiikin tekij\xc3\xb6ille. Tekij\xc3\xa4kohtainen korvaus m\xc3\xa4\xc3\xa4r\xc3\xa4ytyy lainauskertojen perusteella ja pienin maksettava korvaussumma on 10 euroa. Saadakseen korvausta tekij\xc3\xa4n on solmittava Sanaston asiakkuussopimus ja toimitettava tarpeelliset tiedot korvausten maksamiseksi.\n_START_SECTION_\nKirjallisuuden k\xc3\xa4ytt\xc3\xb6 tv:ss\xc3\xa4 ja radiossa\n_START_PARAGRAPH_\nSanasto hallinnoi opetus- ja kulttuuriministeri\xc3\xb6n p\xc3\xa4\xc3\xa4t\xc3\xb6ksell\xc3\xa4 tekij\xc3\xa4noikeuslain 25\xc2\xa0f\xc2\xa0\xc2\xa7:n\xc2\xa01 ja 3 momenttien mukaista sopimuslisenssi\xc3\xa4. Lainkohdan nojalla on mahdollista my\xc3\xb6nt\xc3\xa4\xc3\xa4 lupia ja ker\xc3\xa4t\xc3\xa4 korvauksia tekij\xc3\xa4noikeussuojan alaisten kirjallisten teosten k\xc3\xa4yt\xc3\xb6st\xc3\xa4 radiossa ja televisiossa. Aiemmin Sanaston j\xc3\xa4senj\xc3\xa4rjest\xc3\xb6t ovat tilitt\xc3\xa4neet korvaukset teosten k\xc3\xa4yt\xc3\xb6st\xc3\xa4 radiossa ja televisiossa. Sopimuslisenssialueen hallinnointi siirtyi j\xc3\xa4senj\xc3\xa4rjest\xc3\xb6ilt\xc3\xa4 Sanastolle 1.5.2010 alkaen.\n_START_SECTION_\nOmakirjalainat ja pakkolisenssin nojalla myydyt oppikirjat\n_START_PARAGRAPH_\nTekij\xc3\xa4noikeuslain 17\xc2\xa0\xc2\xa7 mahdollistaa tekij\xc3\xa4noikeudella suojattujen teosten saattamisen tietyn erityisryhm\xc3\xa4n k\xc3\xa4ytett\xc3\xa4v\xc3\xa4ksi. Lainkohdan nojalla julkaistusta kirjallisesta teoksesta voidaan \xc3\xa4\xc3\xa4nt\xc3\xa4 tallentamalla valmistaa kappaleita lukemisesteisten saataville. _NEWLINE_Valtion erikoiskirjasto Celialla on k\xc3\xa4yt\xc3\xb6ss\xc3\xa4 omakirjalainaj\xc3\xa4rjestelm\xc3\xa4. Celian ja Sanaston v\xc3\xa4lill\xc3\xa4 solmitun sopimuksen nojalla oikeudenomistajille maksetaan korvausta kirjallisten teosten k\xc3\xa4yt\xc3\xb6st\xc3\xa4 Celian omakirjalainaj\xc3\xa4rjestelm\xc3\xa4ss\xc3\xa4. Celia on v\xc3\xa4litt\xc3\xa4nyt teoksia asiakkailleen omakirjaj\xc3\xa4rjestelm\xc3\xa4\xc3\xa4n perustuen vuodesta 2006. _NEWLINE_Sanasto ja Celia ovat solmineet sopimuksen tekij\xc3\xa4noikeuslain 17\xc2\xa0\xc2\xa7:n nojalla myyt\xc3\xa4v\xc3\xa4ksi valmistetuista \xc3\xa4\xc3\xa4nikirjoista suoritettavasta korvauksesta. T\xc3\xa4m\xc3\xa4 pakkolisenssis\xc3\xa4\xc3\xa4nn\xc3\xb6s mahdollistaa kirjallisten teosten saattamisen n\xc3\xa4k\xc3\xb6vammaisten ja muiden lukemisesteisten k\xc3\xa4ytett\xc3\xa4v\xc3\xa4ksi. _NEWLINE_Lainkohtaan perustuen tekij\xc3\xa4n tulee saada korvaus teostensa myynnist\xc3\xa4, mutta tekij\xc3\xa4 ei voi kielt\xc3\xa4\xc3\xa4 teostensa k\xc3\xa4ytt\xc3\xb6\xc3\xa4 pakkolisenssis\xc3\xa4\xc3\xa4d\xc3\xb6stilanteessa. Celia on myynyt \xc3\xa4\xc3\xa4nitettyj\xc3\xa4 oppikirjoja vuodesta 2006.\n_START_SECTION_\nSanaston my\xc3\xb6nt\xc3\xa4m\xc3\xa4t k\xc3\xa4ytt\xc3\xb6luvat\n_START_PARAGRAPH_\nUseimpiin kirjallisuuden k\xc3\xa4ytt\xc3\xb6tilanteisiin tarvitaan tekij\xc3\xa4n lupa. Sanasto my\xc3\xb6nt\xc3\xa4\xc3\xa4 tekij\xc3\xb6iden valtuutuksella lupia heid\xc3\xa4n teostensa k\xc3\xa4ytt\xc3\xb6\xc3\xb6n, laskuttaa korvaukset teosten k\xc3\xa4yt\xc3\xb6st\xc3\xa4 ja tilitt\xc3\xa4\xc3\xa4 korvaukset edelleen niille tekij\xc3\xb6ille, joiden teoksia on k\xc3\xa4ytetty. _NEWLINE_Sanaston my\xc3\xb6nt\xc3\xa4mill\xc3\xa4 k\xc3\xa4ytt\xc3\xb6luvilla voi esimerkiksi esitt\xc3\xa4\xc3\xa4 kirjallisuutta erilaisissa tilaisuuksissa, painaa tekstikatkelmia tapahtumamateriaaleihin ja postikortteihin tai uusiin julkaisuihin sek\xc3\xa4 k\xc3\xa4ytt\xc3\xa4\xc3\xa4 kirjallisuutta radiossa ja televisiossa.\n_START_SECTION_\nJ\xc3\xa4rjest\xc3\xb6n perustamisen ja lainauskorvausj\xc3\xa4rjestelm\xc3\xa4n arvostelua\n_START_PARAGRAPH_\nSuomi sai huomautuksen lainauskorvausj\xc3\xa4rjestelm\xc3\xa4n puuttumisesta Euroopan komissiolta vuonna 2004. Sen seurauksena eduskunta muutti tekij\xc3\xa4noikeuslakia vuonna 2006 (yleiset kirjastot otettiin lainauskorvauksen piiriin), ja vuoden 2007 valtion budjettiin varattiin pieni m\xc3\xa4\xc3\xa4r\xc3\xa4raha lainauskorvausten maksamista varten. Sanasto perustettiin vuonna 2005 hallinnoimaan n\xc3\xa4it\xc3\xa4 korvauksia ja ajamaan kirjallisuuden tekij\xc3\xb6iden tekij\xc3\xa4noikeudellisia etuja. Ensimm\xc3\xa4isen kerran lainauskorvauksia tilitettiin tekij\xc3\xb6ille Suomessa vuonna 2010 (lainauskorvaukset maksettiin takautuvasti vuodesta 2007 alkaen). Opetus- ja tutkimuskirjastojen lainoista on maksettu lainauskorvausta vuoden 2017 alusta._NEWLINE_Ty\xc3\xb6nantajia edustava Viestinn\xc3\xa4n keskusliitto kritisoi vuonna 2006 Sanastoa siit\xc3\xa4, ett\xc3\xa4 sen ajama "Sanasto-sopimus est\xc3\xa4\xc3\xa4 tekij\xc3\xb6it\xc3\xa4 sopimasta vapaasti kustantajien kanssa oikeuksistaan, esimerkiksi uusista digitaalisista palveluista ja tuotteista" ja ett\xc3\xa4 uusi v\xc3\xa4liporras kustantajien ja tekij\xc3\xb6iden v\xc3\xa4lill\xc3\xa4 vain lis\xc3\xa4\xc3\xa4 kustannuksia._NEWLINE_My\xc3\xb6s Euroopan komission Suomelle antamaan huomautukseen ja lainauskorvausj\xc3\xa4rjestelm\xc3\xa4n luomiseen kohdistui kritiikki\xc3\xa4. Kritisoijien mukaan itse direktiivi ei ollut muuttunut, vaan ainoastaan Euroopan komission tulkinta vuokraus- ja lainausdirektiivist\xc3\xa4 92/100/ETY. Toinen EU-maa, Portugali, jota tulkintamuutos my\xc3\xb6s koski, piti tarpeettomana muuttaa omia k\xc3\xa4yt\xc3\xa4nt\xc3\xb6j\xc3\xa4\xc3\xa4n. Effi-aktivisti Kai Puolam\xc3\xa4en mukaan Suomessa  muutoksen ajoivat l\xc3\xa4pi muun muassa Suomen Kirjailijaliitto taustamotiivinaan perustaa Sanaston kaltainen uusi tekij\xc3\xa4noikeusj\xc3\xa4rjest\xc3\xb6 kaappaamaan hallintaansa uusista tekij\xc3\xa4noikeusmaksuista tuleva useiden miljoonien eurojen arvoinen rahavirta. _NEWLINE_Sittemmin kustannusalan ja Sanaston suhde on normalisoitunut, ja Suomen kustannusyhdistys on mm. tukenut Sanaston vuosien 2011\xe2\x80\x932016 aikana lainauskorvausten korottamista ajanutta Kirja el\xc3\xa4\xc3\xa4 -kampanjaa.'